PATVIRTINTA:

Lietuvos advokatūros advokatų tarybos

2018 m. rugsėjo 20 d. sprendimu

\_\_\_\_\_\_\_\_\_\_\_\_\_\_\_\_

**PRANEŠTŲ įtartinų sandorių registracijos žurnalo tvarkymo, informacijos pateikimo finansinių nusikaltimų tyrimo tarnybai ir lietuvos advokatūros atliekamų prevencijos priemonių įgyveNdinimo priežiūros tvarkos aprašas**

**I. BENDROSIOS NUOSTATOS**

1. Praneštų įtartinų sandorių registracijos žurnalo tvarkymo, informacijos pateikimo Finansinių nusikaltimų tyrimo tarnybai ir Lietuvos advokatūros atliekamų prevencijos priemonių įgyvendinimo priežiūros tvarkos aprašo (toliau tekste – Aprašo) paskirtis – nustatyti tvarką ir procedūras, kuriomis vadovaujantis Lietuvos advokatūra tvarko Advokato praneštų kliento įtartinų sandorių registracijos žurnalą (toliau tekste – Žurnalą), teikia informaciją Finansinių nusikaltimų tyrimo tarnybai ir įgyvendina advokatų, advokatų profesinių bendrijų ir advokatų padėjėjų (toliau tekste ­– Advokatų) taikomų pinigų plovimo ir (ar) teroristų finansavimo prevencijos priemonių priežiūrą.
2. Visos Apraše naudojamos sąvokos apibrėžtos Lietuvos Respublikos pinigų plovimo ir teroristų finansavimo prevencijos įstatyme (toliau tekste - PPTFPĮ).
3. Įtartinu sandoriu laikomas Advokato pranešime nurodytas sandoris ar ketinamas, ar bandomas sudaryti sandoris susijęs su turtu, kuris, kaip įtariama, yra tiesiogiai arba netiesiogiai gautas iš nusikalstamos veikos arba dalyvaujant tokioje veikoje ir (ar) yra, kaip įtariama, susijęs su teroristų finansavimu, ir kuris atitinka Apraše nustatytus kriterijus.
4. Pinigų plovimo ir (ar) teroristų finansavimo prevencijos priemonių įgyvendinimą Lietuvos advokatūroje vykdo Advokatų taryba. Advokatų taryba savo sprendimu paskiria įgaliotus Advokatų tarybos narius (toliau – Nariai) atskirų prevencijos priemonių įgyvendinimui. Narių rašytiniai nurodymai dėl pinigų plovimo ir teroristų finansavimo prevencijos priemonių įgyvendinimo Advokatams yra privalomi kaip numatyta šiame Apraše.

**II. PRANEŠTŲ ĮTARTINŲ SANDORIŲ REGISTRACIJOS ŽURNALO TVARKYMAS**

1. Lietuvos advokatūra tvarko Advokatų praneštų jų klientų įtartinų sandorių registracijos žurnalą. Už Žurnalo tvarkymą atsakingą asmenį, kuris taip pat yra atsakingas ir už informacijos perdavimą Finansinių nusikaltimų tyrimo tarnybai, paskiria Advokatų tarybos pirmininkas. Žurnalas pradedamas pildyti ne vėliau kaip per dvi darbo dienas nuo pirmojo pranešimo apie kliento įtartiną sandorį perdavimo Lietuvos advokatūrai dienos.
2. Lietuvos advokatūra, gavusi iš Advokato pranešimą apie jo kliento galimai įtartiną sandorį:
	1. pranešimą užregistruoja gautos korespondencijos žurnale (dokumentų valdymo sistemoje) tokiu būdu, kad nebūtų atskleistas pranešimo turinys;
	2. jeigu pranešimas pateiktas ne specialiu Lietuvos advokatūros el. pašto adresu – ne vėliau kaip per 3 darbo valandas pranešimą perduoda už Žurnalo tvarkymą atsakingam asmeniui.
3. Už Žurnalo tvarkymą atsakingas asmuo nedelsiant saugiomis elektroninių ryšių priemonėmis informuoja ir persiunčia Nariams, kurie patikrina pranešime nurodytus duomenis ir ne vėliau kaip per 3 darbo valandas priima sprendimą dėl Advokato kliento sandorio registravimo Žurnale įvertinę šiuos kriterijus:
	1. ar pranešime nurodyti duomenys apie įtartiną sandorį paremti faktiniais duomenimis ar įrodymais;
	2. ar pranešime nurodyti duomenys apie pranešimą pateikusio Advokato kliento sudaromą sandorį;
	3. ar pranešimą pateikęs Advokatas informaciją apie kliento įtartiną sandorį gavo vertindamas savo kliento teisinę padėtį arba gindamas savo klientą, arba atstovaudamas jam teismo procese arba dėl jo, įskaitant teikiamas konsultacijas dėl teismo proceso pradėjimo arba jo vengimo, neatsižvelgiant į tai, ar tokia informacija yra gauta arba įgyta prieš tokį procesą, tokio proceso metu ar jam pasibaigus;
	4. ar pranešime nurodyti įrodymai ar duomenys apie kliento įtartiną sandorį patvirtina, jog egzistuoja Finansinių nusikaltimų tyrimo tarnybos prie Lietuvos Respublikos vidaus reikalų ministerijos direktoriaus 2014 m. gruodžio 5 d. įsakymu Nr. V-240 nustatyti kriterijai (kriterijus) pripažinti sandorį įtartinu;
	5. ar Advokatas stengėsi įtikinti klientą neužsiimti neteisėta veikla, įspėjo klientą apie tai, kad informacija apie jo sudaromą sandorį, pinigines operacijas, ar bet kokia kita informacija gali būti ar bus perduota Finansinių nusikaltimų tyrimų tarnybai.
4. Tuo atveju, jeigu trūksta duomenų leidžiančių atlikti 7.1 –7.5. punktuose nurodytų aplinkybių įvertinimą, Nariai ne vėliau kaip kitą darbo dieną susisiekia su pranešimą pateikusiu Advokatu ir pareikalauja ne vėliau kaip per 3 darbo valandas patikslinti ar papildyti netikslius ar neišsamius duomenis.
5. Nariai, per nurodytą terminą iš Advokato negavę patikslintų ar papildomų duomenų arba nustatę, jog atlikus 7.1. –7.5.punktuose nurodytų aplinkybių vertinimą nėra pagrindo sandorį vertinti įtartinu (Aprašo 7.4. punktas), arba kad Advokatas neturėjo pagrindo teikti pranešimo apie kliento įtartiną sandorį (Aprašo 7.1. – 7.3. punktai), balsų daugumos sprendimu įpareigoja už Žurnalo tvarkymą atsakingą asmenį grąžinti pranešimą apie įtartiną sandorį jį pateikusiam Advokatui ir informuoti Advokatą, kad jo pranešime nurodytas sandoris pagal Advokato pateiktus duomenis neregistruotinas kaip įtartinas sandoris.
6. Nariai, per nurodytą terminą iš Advokato gavę patikslintus ar papildomus duomenis, ar pagal Advokato pranešime pateiktus duomenis nustatę, jog Advokatas turėjo pagrindą teikti pranešimą apie įtartiną sandorį (Aprašo 7.1. – 7.3. punktai), arba jog pakanka duomenų sandorį vertinti įtartinu (Aprašo 7.4. punktas), balsų daugumos sprendimu įpareigoja už Žurnalo tvarkymą atsakingą asmenį registruoti Advokato kliento sandorį įtartinu ir įrašyti Žurnale šią informaciją:
	1. duomenis, patvirtinančius kliento, jo atstovo tapatybę (jeigu sandoris sudaromas per atstovą) (fizinio asmens – vardas ir pavardė, asmens kodas (užsieniečio – gimimo data), pilietybė; juridinio asmens – pavadinimas, teisinė forma, buveinės adresas, kodas, jeigu toks kodas suteiktas);
	2. duomenis apie sandorį – sandorio atlikimo data, turto, dėl kurio sudaromas sandoris, apibūdinimas (pinigai, nekilnojamasis turtas ir panašiai) ir jo vertė (pinigų suma, valiuta, kuria atliekamas atsiskaitymas pagal sandorį, turto rinkos vertė ir panašiai), pažymima ar gauta sandorio kopija;
	3. duomenis apie asmenį – lėšų gavėją (fizinio asmens – vardas ir pavardė, asmens kodas (užsieniečio – gimimo data); juridinio asmens – pavadinimas, teisinė forma, buveinės adresas, kodas, jeigu toks kodas suteiktas);
	4. jeigu taikoma - papildomai įrašomi duomenys apie naudos gavėją (-us) (vardas ir pavardė, asmens kodas (užsieniečio – gimimo data), pilietybė);
	5. nurodoma, kurį Aprašo 7.4. punkte nurodytame teisės akte patvirtintą kriterijų, pagal kurį atpažįstama, kad kliento sandoris laikomas įtartinu, sandoris atitinka.
7. Apie registruotą įtartiną sandorį už Žurnalo tvarkymą atsakingas asmuo šiame Apraše nustatyta tvarka informuoja Finansinių nusikaltimų tyrimo tarnybą.
8. Nariai, savo balsų dauguma gali kreiptis į visus Advokatų taybos narius tiesiogiai ar per Advokatūros sekretorių dėl šio Aprašo 9 – 10 punktuose nustatytų duomenų vertinimo.
9. Už Žurnalo tvarkymą atsakingas asmuo duomenis į Žurnalą įrašo chronologine tvarka, remdamasis piniginę operaciją ar sandorį patvirtinančiais dokumentais ar kitais juridinę galią turinčiais dokumentais, susijusiais su sandorių sudarymu, ne vėliau kaip per vieną darbo dieną nuo jų gavimo iš Advokatų.

**III. informacijos pateikimo finansinių nusikaltimų tyrimo tarnybai TVARKA**

1. Už Žurnalo tvarkymą atsakingas asmuo, užregistravęs įtartiną sandorį Žurnale, ne vėliau, kaip per 3 darbo valandas nuo sandorio užregistravimo Žurnale, jame užregistruotą informaciją apie įtartiną sandorį ir sandorį patvirtinančio dokumento kopiją (jeigu tokia gauta iš pranešusio Advokato) perduoda Finansinių nusikaltimų tyrimo tarnybai.
2. Žurnale užregistruota informacija apie sandorį ir sandorį patvirtinančio dokumento kopija (jeigu tokia gauta iš pranešusio Advokato) Finansinių nusikaltimų tyrimo tarnybai teikiama tiesiogiai arba šios tarnybos paskirtam asmeniui arba jei toks asmuo nepaskirtas – tarnybos interneto svetainėje viešinamu adresu arba elektroniniu paštu.
3. Vadovaujantis PPTFPĮ 20 straipsniu, už Žurnalo tvarkymą atsakingas asmuo, iš Advokato gavęs informaciją apie kliento vienkartinį atsiskaitymą su Advokatu grynaisiais pinigais, jeigu gaunamų grynųjų pinigų suma lygi arba viršija 15 000 eurų ar ją atitinkančią sumą užsienio valiuta, šiuos duomenis ir kliento tapatybę patvirtinančius duomenis ne vėliau kaip per 2 darbo dienas nuo tokios informacijos gavimo perduoda ją Finansinių nusikaltimų tyrimo tarnybai Aprašo 14 punkte nustatyta tvarka. Kilus abejonių dėl Advokato pateiktos informacijos atitikties PPTFPĮ 20 straipsnio nuostatoms, už Žurnalo tvarkymą atsakingas asmuo kreipiasi į Narius dėl Advokato pateiktų duomenų vertinimo.
4. Lietuvos advokatūra raštu informuoja Finansinių nusikaltimų tyrimo tarnybą apie paskirtus Narius ir už Žurnalo tvarkymą atsakingą asmenį ne vėliau kaip per 7 darbo dienas nuo jų paskyrimo ar pakeitimo.

**IV. lietuvos advokatūros ĮGALIOJIMAI VYKDANT ADVOKATŲ PRIEŽIŪRĄ, SUSIJUSIĄ SU PINIGŲ PLOVIMO IR (AR) TERORISTŲ FINANSAVIMO PREVENCIJOS PRIEMONIŲ ĮGYVENDINIMU IR PRIEŽIŪROS ATLIKIMO TVARKA**

1. Pinigų plovimo ir (ar) teroristų finansavimo prevencijos priemonių įgyvendinimo priežiūrą Lietuvos advokatūroje atlieka Advokatų taryba.
2. Lietuvos advokatūra teikia konsultacijas Advokatams prevencijos priemonių įgyvendinimo klausimais.
3. Vykdydama pinigų plovimo ir (ar) teroristų finansavimo prevencijos priemonių įgyvendinimo priežiūrą, Advokatų taryba turi teisę pradėti Advokato veiklos patikrinimą:
	1. pagal Advokatų tarybos patvirtintą patikrinimo planą (priežiūros planą);
	2. gavus pranešimą ar kitokių duomenų, kuriuose užfiksuoti galimi Advokato padaryti PPTFPĮ nuostatų pažeidimai.
4. Atliekant patikrinimą, be teisių numatytų Lietuvos Respublikos advokatūros įstatyme, Lietuvos advokatūros įstatuose, kituose teisės aktuose, reglamentuojančiuose Lietuvos advokatūros veiklą, Lietuvos advokatūra turi teisę:
	1. gauti žodinius ar rašytinius Advokato bei kitų asmenų, susijusių atliekamu patikrinimu, paaiškinimus;
	2. reikalauti, kad Advokatai atvyktų duoti paaiškinimus į Lietuvos advokatūros patalpas;
	3. patikrinimo metu naudoti technines priemones;
	4. gauti duomenis ir dokumentus arba jų nuorašus, susijusius su tikrinamu Advokatu, iš kitų ūkio subjektų, taip pat iš valstybės ir savivaldybės institucijų.
5. Patikrinimas pradedamas rašytiniu pranešimu informuojant Advokatą apie numatomą patikrinimą bei pateikiant reikalavimus dėl informacijos, reikalingos patikrinimui atlikti, pateikimo, jeigu taikytina, – pranešime nurodant ir galimai padarytus pažeidimus bei jų pobūdį. Advokatui nustatomas ne trumpesnis kaip 14 (keturiolikos) dienų terminas pareikalautai informacijai bei, jeigu taikytina, – paaiškinimams pateikti.
6. Susipažinus ir įvertinus Advokato pateiktą informaciją bei paaiškinimus, Advokatų taryba, priima sprendimą:
	1. duoti privalomus nurodymus Advokatui dėl PPTFPĮ nurodytų prevencijos priemonių įgyvendinimo;
	2. taikyti PPTFPĮ 36 straipsnio 1 dalies 1 ir 6 punktuose nustatytas poveikio priemones;
	3. atlikti papildomą patikrinimą;
	4. nutraukti pažeidimo tyrimą (klausimo dėl poveikio priemonės (priemonių) taikymo svarstymą), kai:
		1. nenustatomas pažeidimas;
		2. yra PPTFPĮ 38 straipsnyje nustatytos sąlygos;
		3. informacija, kuri sudaro valstybės, tarnybos, komercinę arba kitą įstatymų saugomą paslaptį, yra vienintelis įrodymas, kuriuo grindžiamas poveikio priemonės (priemonių) taikymas, ir jis yra asmeniui, kuriam taikoma poveikio priemonė, nežinomas bei gautas asmens prašymas nutraukti klausimo dėl poveikio priemonės (priemonių) taikymo svarstymą;
		4. nustatomas pagrindas medžiagą apie PPTFPĮ pažeidimus, turinčius nusikalstamos veikos požymių, perduoti ikiteisminio tyrimo institucijai ar prokurorui;
		5. praėjo daugiau kaip 4 metai nuo pažeidimo nustatymo ar daugiau kaip 5 metai nuo pažeidimo padarymo dienos (esant trunkamajam pažeidimui, – nuo pažeidimo paaiškėjimo dienos).
7. Advokatų tarybos sprendimas duoti privalomus nurodymus Advokatui priimamas laikantis PPTFPĮ 35 straipsnyje nustatytos tvarkos.
8. Advokatų tarybos sprendimas taikyti PPTFPĮ 36 straipsnio 1 dalies 1 ir 6 punkte nurodytas poveikio priemones priimamas vadovaujantis PPTFPĮ 36 straipsnyje nustatytais poveikio priemonių taikymo pagrindais bei tvarka, nustatyta PPTFPĮ 37 straipsnyje.
9. Advokatų taryba, svarstydama poveikio priemones, atsižvelgia į tai, ar Advokatas savo noru užkerta kelią neigiamoms pažeidimo pasekmėms, atlygina nuostolius arba ištaiso padarytą žalą, ir kai nėra šiame įstatyme nustatytų atsakomybę sunkinančių aplinkybių, vadovaudamasi teisingumo ir protingumo kriterijais, gali netaikyti poveikio priemonių, jeigu pažeidimas yra mažareikšmis, nedarantis esminės žalos įstatymų saugomiems interesams, ir jeigu turi pagrindo manyti, kad priežiūros tikslas gali būti pasiektas ir kitomis priemonėmis, netaikant poveikių priemonių
10. Lietuvos advokatūra informaciją apie įsiteisėjusį sprendimą dėl taikytų poveikio priemonių, įskaitant informaciją apie padaryto šio įstatymo pažeidimo esmę ir jį padariusio juridinio asmens pavadinimą arba fizinio asmens vardą ir pavardę, skelbia Lietuvos advokatūros interneto svetainėje nedelsiant, ne vėliau kaip per 5 darbo dienas, po to, kai sprendimas išsiunčiamas arba įteikiamas asmeniui, kuriam poveikio priemonė (priemonės) buvo pritaikyta (pritaikytos).
11. Jeigu sprendimas taikyti poveikio priemonę (priemones) yra apskundžiamas, Lietuvos advokatūros interneto svetainėje taip pat pateikiama informacija apie skundus, pateiktus dėl pritaikytų poveikio priemonių, ir jų nagrinėjimo rezultatus.
12. Advokatas, nesutinkantis su Advokatų tarybos sprendimu, turi teisę apskųsti jį teismui Lietuvos Respublikos administracinių bylų teisenos įstatymo nustatyta tvarka. Kreipimasis į teismą nesustabdo sprendimo vykdymo.